Смернице за организациje цивилног друштва за подношење предлога пројеката у оквиру Програма подршке цивилном друштву

**Донације за покретање нових идеја и развој организација**

Датум објаве

**21.07.2023.**

**Позив је стално отворен**

euresurscentar.bos.rs

Пројекат „ЕУ Ресурс центар за цивилно друштво у Србији“

Садржај

[1. Програм подршке цивилном друштву у реформским процесима у оквиру приступања Србије Европској унији 3](#_Toc140575249)

[1.1. Увод 3](#_Toc140575250)

[1.2. Улога организација цивилног друштва у реформским процесима у оквиру приступања Србије Европској унији 3](#_Toc140575251)

[2. Програм доделе донација организацијама цивилног друштва за покретање нових идеја и развој организација 4](#_Toc140575252)

[2.1. Циљеви и очекивани резултати 5](#_Toc140575253)

[2.2. Тематске области 5](#_Toc140575254)

[2.3. Структура Програма 5](#_Toc140575255)

[2.3.1. Финансијска подршка 6](#_Toc140575256)

[2.3.2. Експертска и менторска подршка 6](#_Toc140575257)

[3. Правила и услови за учешће организација цивилног друштва у Програму доделе донација за покретање нових идеја и развој организација 6](#_Toc140575258)

[3.1. Општи услови за учешће 6](#_Toc140575259)

[3.1.1. Носилац пројекта 6](#_Toc140575260)

[3.2. Активности за које се може тражити подршка кроз Програм доделе донација за покретање нових идеја и развој организација 7](#_Toc140575261)

[3.3. Дозвољени и недозвољени трошкови у оквиру Програма 9](#_Toc140575262)

[3.3.1. Шта су дозвољени трошкови? 9](#_Toc140575263)

[3.3.2. Шта су недозвољени и неоправдани трошкови? 9](#_Toc140575264)

[4. Правила за подношење пријава 9](#_Toc140575265)

[4.1. Kако изгледа процес пријаве? 9](#_Toc140575266)

[4.2. Како поднети предлог пројекта? 9](#_Toc140575267)

[4.3. Неопходна документација за подношење предлога пројекта 10](#_Toc140575268)

[4.4. Рок за подношење пројеката 10](#_Toc140575269)

[5. Оцена предложених предлога пројеката 11](#_Toc140575270)

[5.1. Критеријуми за оцену предлога пројеката 11](#_Toc140575271)

[5.2. Обавештавање о резултатима конкурса 12](#_Toc140575272)

[5.3. Стандардна правила и праксе Европске уније 12](#_Toc140575273)

# 1. Програм подршке цивилном друштву у реформским процесима у оквиру приступања Србије Европској унији

## 1.1. Увод

Београдска отворена школа (БОШ) спроводи вишегодишњи Програм подршке цивилном друштву у оквиру приступања Србије Европској унији као једну од активности на пројекту „ЕУ Ресурс центар за цивилно друштво у Србији“ (у даљем тексту: ЕУ Ресурс центар). ЕУ Ресурс центар води БОШ у партнерству са Новосадском новинарском школом, организацијом ЕНЕЦА, Ужичким центром за права детета, Новом планском праксом, Сигурним стазама, Младим пољопривредницима Србије и међународним партнером, фондацијом Фридрих Еберт (Friedrich Ebert Stiftung).

Активности ЕУ Ресурс центра су усмеренe на убрзавање процеса приступања Србије Европској унији кроз креирање подстицајног окружења за цивилно друштво и активно учешће актера ван система јавне управе у процесима доношења одлука. ЕУ Ресурс центар својим активностима, такође, унапређује капацитете организација цивилног друштва и неформалних група ради њиховог позитивног утицаја на текуће реформе и процес приступања Србије Европској унији.

|  |
| --- |
| Активности ЕУ Ресурс центра у оквиру Програма подршке организацијама цивилног друштва и неформалним групама, обухватају неколико видова подршке:  а) подршка кроз **доделу различитих врста донација** (донације за пројектну подршку, донације за неодложну подршку, донације за покретање нових идеја и развој организација, донације за посредничке организације, донације за неформалне групе); б) подршку у изградњи капацитета кроз спровођење **образовних програма и менторство** за примену стечених знања у пракси; в) подршку у осмишљавању и спровођењу **заговарачких иницијатива**.  |

Пројекат је подржан од стране Делегације Европске уније (ЕУ) у Србији, и биће реализован у периоду од 2023. до 2026. године.

## 1.2. Улога организација цивилног друштва у реформским процесима у оквиру приступања Србије Европској унији

Србија је започела приступне преговоре са Европском унијом (у даљем тексту: ЕУ) у јануару 2014. године, а прва преговарачка поглавља су отворена у децембру 2015. године. У 2023. години, десет година касније, Србија је отворила 22 преговарачка поглавља, два су привремено затворена, а 13 преговарачких поглавља је још неопходно отворити.

Имајући у виду знатно спорији напредак у процесу реформи, опадање ентузијазма за процес приступања Србије Европској унији, Европска комисија је осмислила и започела са спровођењем нове методологије проширења. Циљ нове методологије проширења је да се читав процес приступања Србије Европској унији учини кредибилнијим, делотворнијим и бржим. Преговарачка поглавља су груписана у кластере – Србија је до сада отворила два од шест кластера.[[1]](#footnote-1) Нова методологија проширења треба да омогући више простора за допринос и учешће организација цивилног друштва и неформалних група у реформским процесима који се спроводе у оквиру процеса приступања Србије Европској унији. Овај процес и даље представља кључни реформски оквир за изградњу демократског друштва у Србији заснованог на вредностима владавине права, заштите, унапређења и промоције људских права и тржишне привреде.

У претходном периоду у многим областима јавних политика забележени су изазови или застој у реформских процесима када је у питању приступање Србије Европској унији.

Да би реформски процеси у оквиру процеса приступања Србије Европској унији омогућили примену правних тековина ЕУ и прихватање европских стандарда и вредности, неопходно је да теку несметано и да у њихово спровођење буду укључени сви заинтересовани актери. Поред тога, неопходно је омогућити равноправност свих учесника у процесу, али и транспарентност и одговорност свих укључених актера.

Организације цивилног друштва (ОЦД) представљају идеалну спону између потреба грађана за унапређивањем квалитета живота кроз процес приступања Србије Европској унији и обавезе јавних власти да спроводе реформе које треба да омогуће усвајање европских стандарда и вредности. Организације цивилног друштва имају потенцијал да буду неопходан и одговоран партнер јавним властима и који је у стању да својим активностима потпомогне реформске процесе.

Учешћем у овим процесима организације цивилног друштва унапређују свој кредибилитет и углед пред грађанима будући да заговарају решења која су утемељена у конкретним потребама заједнице и која су настала као директан резултат консултација са грађанима.

Великом броју организација цивилног друштва је потребна додатна подршка да развију своје интерне капацитете или да развију нове идеје за подршку реформама у оквиру процесе приступања Србије Европској унији. Ово се нарочито односи на новоoсноване ОЦД, мале ОЦД и организације цивилног друштва које делују на нивоу локалних заједница.

# 2. Програм доделе донација организацијама цивилног друштва за покретање нових идеја и развој организација

Београдска отворена школа, Новосадска новинарска школа, ЕНЕЦА и Ужички центар за права детета ће спроводити Програм доделе донација за покретање нових идеја и развој организација.

**Програм доделе донација за покретање нових идеја и развој организација је намењен новооснованим ОЦД, малим ОЦД, као и организацијама цивилног друштва које делују на нивоу локалних заједница.** Програм доделе донација за покретање нових идеја и развој организација је осмишљен тако да омогући овим ОЦД да унапреде постојеће капацитете и додатно развију и примене у пракси идејна решења којима се доприноси текућим реформским процесима неопходним за неометани наставак приступања Европској унији, усвајање и примену европских стандарда и вредности и наставак процеса демократизације у Србији.

## 2.1. Циљеви и очекивани резултати

**Циљеви** Програма доделе донација за покретање нових идеја и развој организација су:

* Допринети развоју постојећих активности организација или пилотирању нових идеја у оквиру процеса приступања Србије Европској унији;
* Допринети оснаживању интерних капацитета организација ради повећања њиховог деловања у оквиру текућих реформи у процесу приступања Србије Европској унији.

Активности спроведене у оквиру Програма доделе донација за покретање нових идеја и развој организација треба да воде остваривању следећих **резултата:**

1. Унапређено деловање организација које пилотирају нове идеје у оквиру приступања Србије Европској унији и започињу деловање у новој тематској области;
2. Ојачани интерни капацитети организације и осигурана њена подршка приступању Србије Европској унији;
3. Допринос унапређењу стратешког, нормативног и институционалног оквира, као и развијању пракси неопходних за развој подстицајног окружења за учешће ОЦД у процесима доношења одлука и реформским процесима;
4. Представљени нови подаци и чињенице неопходни за реформе засноване на доказима у процесу приступања Србије Европској унији.

Од подносилаца предлога пројеката се очекује да јасно покажу како и у којој мери ће њихови пројекти допринети остваривању наведених циљева и очекиваних резултата Програма доделе донација за покретање нових идеја и развој организација.

## 2.2. Тематске области

За Програм доделе донација за покретање нових идеја и развој организација могу да се пријаве организације цивилног друштва које се баве неком од следећих тема:

* Подршка демократском развоју;
* Унапређење, заштита и промоција људских права;
* Развој локалне заједнице;
* Заштита и унапређење животне средине и климатске промене;
* Унапређење запошљивости;
* Јавне политике усмерене ка младима;
* Социјална укљученост осетљивих група и
* Друге области од значаја за заједницу у којима се остварују циљеви и очекивани резултати овог Програма доделе донација.

## 2.3. Структура Програма

За организације цивилног друштва подршка у оквиру Програма доделе донација за покретање нових идеја и развој организација подразумева:

1. Финансијску подршку за спровођење пројеката;
2. Експертску и менторску подршку током спровођења пројеката.

### 2.3.1. Финансијска подршка

Организације могу да конкуришу за финансијску подршку у максималном износу вредности пројекта до **117.000,00 РСД.**

Минимални период трајања пројекта је један месец, док је максимални период трајања пројекта три месеца.

**Планирано је да Програм доделе донација за покретање нових идеја и развој организација буде стално отворен и да се током 2023. године подржи до 30 пројеката организација цивилног друштва.**

У оквиру овог Програма доделе донација за покретање нових идеја и развој организација **заинтересоване организације могу да поднесу само један предлог пројекта на годишњем нивоу.**

БОШ задржава право да не додели сва расположива средства у случају недовољног броја квалитетних предлога пројеката.

### 2.3.2. Експертска и менторска подршка

Организације које добију донацију у оквиру Програма доделе донација за покретање нових идеја и развој организација имаће на располагању додатну **менторску и експертску подршку**. Ова врста подршке је усмерена ка организационом развоју ОЦД кроз подршку даљем развоју капацитета за програмско и финансијско управљање пројектима. Менторска и експертска подршка је, такође, усмерена ка стицању нових знања и вештина подржане ОЦД у конкретним јавним политикама које су у фокусу рада ОЦД, а које су везане за реформске процесе у оквиру приступања Србије Европској унији.

# 3. Правила и услови за учешће организација цивилног друштва у Програму доделе донација за покретање нових идеја и развој организација

Овим Смерницама се дефинишу правила и услови за учешће који се односе на:

* организације цивилног друштва које се могу пријавити за учешће;
* активности које могу да буду подржане и
* дозвољене и недозвољене трошкове.

## 3.1. Општи услови за учешће

Подршка је **намењена организацијама цивилног друштва** које су регистроване као удружења, фондације или задужбине, у складу са важећим Законом о удружењима или Законом о задужбинама и фондацијама.

Очекује се да принципи родне равноправности, недискриминације и једнаких шанси, тамо где је и у којој мери је то могуће, прожимају циљеве, очекиване резултате и све активности предложених пројеката.

### 3.1.1. Носилац пројекта

**Ко је носилац пројекта?**

Носилац пројекта је организација цивилног друштва која подноси предлог пројекта. Носилац пројекта преузима правну одговорност за спровођење активности на пројекту, у складу са правилима педстављеним у овим Смерницама, правилима ЕУ, постојећим добрим праксама и правним оквиром који регулишу програмско и финансијско управљање пројектима у Србији.

**Критеријуми за носиоце пројекта**

Организација цивилног друштва која конкурише за подршку у оквиру Програма доделе донација за покретање нових идеја и развој организација **може бити носилац пројекта** ако испуњава следеће **техничке критеријуме:**

* да је правно лице;
* да је непрофитна организација;
* да је организација регистрована у складу са важећим Законом о удружењима[[2]](#footnote-2) или Законом о задужбинама и фондацијама[[3]](#footnote-3) и
* да има управљачке капацитете, професионалне компетенције и квалификације потребне за успешно извршење предложених активности.

**Носилац пројекта не може бити** представништво стране организације цивилног друштва или међународне организације, као ни образовна установа, орган државне управе, медиј (осим ако је издавач медија регистрован као удружење, фондација или задужбина, јер у том случају пројекат подноси издавач), нити било које правно лице које је профитног карактера (компаније, акционарска друштва, предузетници и сл.).

Поред техничких критеријума, за организацију цивилног друштва која жели да буде носилац пројекта важно је да испуњава неке од наведених **програмских критеријума:**

* да је својим деловањем утемељена у заједници, што значи да се бави темама које су важне за заједницу и да у свој рад укључује суграђане;
* да искаже намеру да учествује у реформским процесима у конкретној јавној политици у процесу приступања Србије Европској унији;
* да је објаснила на који начин ће ова подршка допринети развоју њених програмских и/или организационих капацитета и зашто је то унапређење капацитета важно за њено деловање у реформским процесима у јавним политикама.

Носилац пројекта треба **да поседује одговарајуће капацитете** за припрему и извођење предложеног пројекта, као и за учешће у свим другим активностима у Програму доделе донација за покретање нових идеја и развој организација.

## 3.2. Активности за које се може тражити подршка кроз Програм доделе донација за покретање нових идеја и развој организација

Кроз овај програм ће бити подржане активности којима се оснажује улога организација цивилног друштва које покрећу нове идеје у процесу приступања Србије Европској унији, и којима се развијају интерни капацитети организације.

Неопходно је да подржане активности буду засноване на: а) **потреби за развијањем нових идеја** ради решавања одређеног изазова или коришћења развојног потенцијала заједнице у оквиру приступања Србије ЕУ и б) **развоју интерних капацитета** (знања и вештина) неопходних за подршку текућим реформским процесима.

**Шта очекујемо од успешних предлога пројеката?**

Организације цивилног друштва које желе да буду подржане треба да:

1. **јасно укажу на потребу јачања интерних капацитета, отпорности организације и/или јачања базе у заједници што ће допринети унапређењу рада организације у домену текућих реформских процеса;**
2. јасно идентификују проблем који утиче на примену ЕУ стандарда и вреднoсти у конкретној јавној политици у оквиру процеса приступања Србије Европској унији (нарочито на нивоу локалних заједница) и који треба решити усвајањем **нових идеја и приступа**.

Следеће активности **су прихватљиве**:

1. израда различитих стратегија и планова, као и увођење иновативних алата и метода које ће допринети интерном јачању капацитета и даљем унапређењу организације (нпр. стратешки план организације, комуникациона стратегија организације, план финансијског управљања);
2. различите врсте кампања које воде ка изменама у стратешком и нормативном оквиру рада организације или унапређењу рада унапређењем њене структуре и постојећих пракси деловања (нпр. кампања на друштвеним мрежама, кампања јавног заговарања);
3. прикупљање доказа, података и информација потребних за развијање аргумената за решавање проблема и коришћење развојних потенцијала заједнице (нпр. спровођење истраживања, анализа, израда предлога јавних политика);
4. комуникационе активности које прате активности ОЦД за решавање проблема или коришћење развојних потенцијала заједнице у процесу приступања Србије Европској унији (нпр. информативне и промотивне кампање, израда и надоградња сајта и сл.).

Листа наведених активности није коначна. Прихватљиве су и друге активности уколико се њима доприноси остваривању очекиваних резултата и постизању циљева Програма доделе донација за покретање нових идеја и развој организација.

Следеће активности **нису дозвољене и не могу бити подржане**:

1. Активности којима се остварује профит;
2. Активности организација цивилног друштва за које је већ обезбеђено финансирање из других извора;
3. Организација тренинга и обука које су доступне у оквиру програма ЕУ Ресурс центра;
4. Појединачно учешће чланова или запослених у организацији на конференцијама, семинарима и радионицама које нису у вези са остваривањем очекиваних резултата и циљева овог Програма доделе донација и наменом додељених донација;
5. Иницијативе повезане са подршком политичким партијама и актерима који учествују на изборима;
6. Иницијативе усмерене на верске заједнице и њихове активности;
7. Активности којима се пружа подршка организацији протеста, блокада и осталих активности којима се може нарушити јавни ред;
8. Иницијативе које својим активностима дискриминишу било коју групу грађана/ки.

## 3.3. Дозвољени и недозвољени трошкови у оквиру Програма

### 3.3.1. Шта су дозвољени трошкови?

Дозвољени трошкови су сви трошкови у вези са спровођењем пројектних активности који су предвиђени предлогом буџета пројекта и одобрени у поступку селекције.

### 3.3.2. Шта су недозвољени и неоправдани трошкови?

Следеће врсте трошкова нису дозвољене или нису оправдане:

* **порез на додату вредност (ПДВ) није оправдани трошак** и потребно је да трошкови буду приказани без ПДВ-а. Организације које буду подржане ће бити у могућности да се ослободе од плаћања ПДВ-а за све трошкове на које се плаћа ПДВ (смештај, угоститељске услуге, штампа итд.). Сви остали трошкови у предлогу буџета, који у себи не садрже ПДВ већ остале врсте пореза, морају да буду представљени у бруто износима (на пример: плате, хонорари и други трошкови);
* камате и други дугови који су настали пре почетка пројекта и у току трајања пројекта;
* куповина аутомобила или непокретности, финансирање грађевинских радова на непокретностима у власништву носиоца пројекта или над којима носилац пројекта остварује право закупа;
* финансирање или делимично финансирање активности јавних власти и корисника буџета Републике Србије;
* плате и хонорари службеника јавне управе за активности које спадају у њихов редован посао;
* финансијска подршка која се планира за подршку другим организацијама цивилног друштва у форми донације.

# 4. Правила за подношење пријава

## 4.1. Kако изгледа процес пријаве?

За достављање предлога пројеката обавезно користити прописане обрасце.

Селекциона комисија ће бити основана за потребе одабира пројеката подржаних у оквиру Програма доделе донација за покретање нових идеја и развој организација.

## 4.2. Како поднети предлог пројекта?

Подношење предлога пројеката за учешће на Програму доделе донација за покретање нових идеја и развој организација **врши се искључиво електронским путем**, a предлози пројеката који буду достављени на други начин (поштом или лично) неће бити разматрани.

Подношење предлога пројеката врши се код националног или регионалног ЕУ Ресурс центра који покрива округ из ког долази организација која подноси предлог пројекта:

|  |  |  |
| --- | --- | --- |
| **Округ у ком је седиште организације** | **Регионални/Национални ресурс центар код кога се подноси предлог пројекта\*** | **Имејл или линк на које се шаљу предлози пројеката** |
| **Сремски, Јужно-бачки, Западно-бачки, Северно-бачки, Северно-банатски, Средње-банатски и Јужно-банатски** | **Новосадска новинарска школа *(регионални ресурс центар)*** | grantovi@novinarska-skola.org.rs |
| **Град Београд, Подунавски, Браничевски, Шумадијски, Поморавски, Расински** | **Београдска отворена школа *(национални ресурс центар)*** | [ЛИНК](https://pozivi.bos.rs/call/386bdd1b-c652-4226-ade7-5591eaaae25c) |
| **Мачвански, Колубарски, Златиборски, Моравички, Рашки** | **Ужички центар за права детета *(регионални ресурс центар)*** | prijava@regioeurc.ucpd.rs |
| **Борски, Зајечарски, Нишавски, Пиротски, Топлички, Јабланички, Пчињски** | **ЕНЕЦА *(регионални ресурс центар)*** | prijava@regioeurc.eneca.org.rs |

\**Национални ресурс центар задржава право да додели донације организацијама које предлоге пројеката подносе код регионалних ресурс центара уколико број подржаних пројеката од стране регионалних ресурс центара превазилази предвиђен број донација њиховим буџетима.*

## 4.3. Неопходна документација за подношење предлога пројекта

За пријаву предлога пројекта потребно је приложити документацију:

**Анекс 1: Пријавни формулар**

**Анекс 2: Предлог буџета**

**Анекс 3: Изјава носиоца пројекта**

За пријаву се **обавезно** користе горенаведени обрасци који се могу преузети са овог [**ЛИНКА**](https://euresurscentar.bos.rs/sr/donacije-za-pokretanje-novih-ideja-i-razvoj-organizacija/29/76/poziv-za-dodelu-donacija-za-pokretanje-novih-ideja-i-razvoj-organizacija-.html).

## 4.4. Рок за подношење пројеката

**НЕ ПОСТОЈИ ВРЕМЕНСКИ РОК за подношење предлога пројеката у оквиру Програма доделе донација за покретање нових идеја и развој организација**.

Заинтересоване ОЦД могу да добију додатна појашњења у вези учешћа у Програму доделе донација за покретање нових идеја и развој организација електронски слањем имејла на адресу **euresurscentar@bos.rs**или на број телефона **+381 60 655 19 01.**

**ВАЖНА НАПОМЕНА:** У циљу обезбеђивања једнаких услова за све организације цивилног друштва које се пријављују за учешће, **Београдска отворена школа и партнери на пројекту не могу да дају мишљење о циљевима, очекиваним резултатима и активностима појединачних предложених пројектних идеја**, као и о другим елементима предлога пројеката поднетих у оквиру Програма доделе донација за покретање нових идеја и развој организација.

# 5. Оцена предложених предлога пројеката

## 5.1. Критеријуми за оцену предлога пројеката

Организације цивилног друштва које управљају радом ЕУ Ресурс центра ће формирати Комисију за евалуацију предлога пројеката (у даљем тексту: Комисија). Комисија ће бити сачињена од експерата из области европских интеграција, развоја цивилног друштва и учешћа ОЦД у процесима доношења одлука и унапређења јавних политика. Поднети предлози пројеката ће бити оцењени у складу са следећим критеријумима:

|  |  |
| --- | --- |
| **Критеријуми за оцењивање пријављених предлога пројеката** | **Максимална оцена** |
| Релевантност предлога пројекта у односу на потребе организације у контексту развоја интерних капацитета и развоја нових идеја:* веза између предложених мера, активности и даљег организационог развоја подносиоца пројекта је јасно објашњена и потврђена чињеницама;
* потенцијал развијања нових идеја подносиоца пројекта је јасно назначен;
* веза између организационог развоја подносиоца пројекта тј. развоја нових идеја и утицаја на реформске процесе је јасно објашњена.
 |  20 |
| Релевантност предлога пројекта у односу на циљеве и очекиване резултате Програма доделе донација за покретање нових идеја и развој организација (одељак 2.1. Смерница):* предлог пројекта доприноси достизању очекиваних резултата и циљева програма подршке пројектима организација цивилног друштва;
* веза између циљева и очекиваних резултата Програма грантова за нове идеје и развој организације и циљева и очекиваних резултата предлога пројекта је јасно описана.
 | 10 |
| Релевантност предлога пројекта у односу на проблеме који су препознати овим Програмом (одељак 1.2. Смерница), као и у односу на конкретне реформе у процесу приступања Србије Европској унији: * предлог пројекта указује да је идентификовани проблем или развојни потенцијал од значаја за реформски процес у оквиру приступања Србије Европској унији;
* предлог пројекта одговара проблемима који су препознати Програмом доделе донација за покретање нових идеја и развој организација;
* предложени предлог пројекта је реалистичан и има реалне изгледе да доведе до промене коју носилац пројекта очекује.
 | 10 |
| Кохерентност предлога пројекта:* веза између предложених активности, очекиваних резултата и циљева предлога је јасна (активности доприносе остваривању резултата, а резултати доводе до остваривања циљева).
 | 20 |
| Квалитет и одрживост решења везаних за развој интерних капацитета, тј. развој нових идеја:  * предлози за развој интерних капацитета, тј. за развој нових идеја су реалистични, спроводиви за време трајања пројекта и одрживи;
* предлог пројекта садржи јасан и реалистичан план за развој интерних капацитета, тј. развој нових идеја.
 | 20 |
| Утемељеност подносиоца предлога у заједници:  * подносилац предлога  је у свом деловању усмерен на решавање проблема/искоришћавање развојног потенцијала шире заједнице;
* подносилац се у свом деловању ослања на друге актере и заинтересоване стране у заједници са којима дели заједнички интерес.
 | 20 |
| **Укупан максималан број поена** |  **100** |

## 5.2. Обавештавање о резултатима конкурса

Подносилац пријаве ће бити обавештен о резултатима у року који не може бити дужи од 60 дана од дана подношења предлога пројекта. Обавештење о резултатима ће бити постављено на сајтовима пројекта ([euresurscentar.bos.rs](https://euresurscentar.bos.rs/)) и Београдске отворене школе ([www.bos.rs](https://bos.rs/)).

## 5.3. Стандардна правила и праксе Европске уније

Организације које буду учествовале у Програму доделе донација за покретање нових идеја и развој организација ће бити у обавези да примењују стандардна правила и праксе за спровођење пројеката које се примењују у Европској унији, што ће бити регулисано кроз уговоре које ће ОЦД потписати са БОШ-ом, Ужичким центром за права детета, Новосадском новинарском школом и организацијом ЕНЕЦА.

1. Министарство за европске интеграције Владе Републике Србије, *Преглед преговарачких кластера*. Преглед је доступан на следећем линку: <https://www.mei.gov.rs/srp/dokumenta/eu-dokumenta/pristupni-pregovori-sa-eu/pregovaracki-klasteri/> (*последњи пут приступљено 24.05.2023. године*) [↑](#footnote-ref-1)
2. Закон о удружењима (Сл. гласник РС", бр. 51/2009, 99/2011 - др. закони и 44/2018 - др. закон) [↑](#footnote-ref-2)
3. Закон о задужбинама и фондацијама (Сл. гласник РС", бр. 88/2010, 99/2011 - др. закон и 44/2018 - др. закон) [↑](#footnote-ref-3)